
Mellékletek: Tájékoztató 
E L Ő T E R J E S Z T É S

Sülysáp Város Önkormányzata Képviselő-testületének
2015. június 18-án tartandó munkaterv szerinti ülésére

2. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2015. (VI. 18.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2015. június 11.


Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2015. május 21-ai ülése óta 2 képviselő-testületi döntés végrehajtási határideje járt le az alábbiak szerint:e
	Határozat száma
	Határozat kelte
	Döntés
	Határidő
	Állapot

	71/2015
	2015-05-21
	Pályázat benyújtása a gyermekétkeztetés feltételeit javító fejlesztések támogatására kiírt felhívásra
	2015-05-29
	Végrehajtva

	72/2015
	2015-05-21
	Pályázat benyújtása önkormányzati feladatellátást szolgáló fejlesztések támogatására kiírt felhívásra
	2015-06-09
	Végrehajtva


II. Tájékoztató az előző ülés óta történt fontosabb eseményekről
· Május 22-én megkezdtük és május 30-ával befejeztük az utak kátyúzását, legalábbis annak első ütemét a szőlői és a sülyi településrészeken. A sápi településrészen (Dózsa Gy. u.) is tervezünk kátyúzást, ennek előkészületei folyamatban vannak.
· Május 27-én tartotta éves küldött gyűlését a Tápió Hajta Vízgazdálkodási Társulat. Az ülésen személyesen vettem részt, elfogadtuk az éves beszámolót, jóváhagytuk a mérleget.

· Május 28-án Cseri Péter képviselő úrral a Magyar Közút budapesti irodájában vettünk részt egy megbeszélésen, amelynek témája a piac mellett található „tükrös” kereszteződés átalakítása volt. Elsődleges célunk egy körforgalom építése, azonban a területi korlátok miatt jelentős kompromisszumok árán illeszthető csak be ide az elképzelt körforgalom. A megbeszélésen abban állapodtunk meg, hogy körülbelül három hétre van szüksége a magyar közútnak ahhoz, hogy egy pontosabb, de még vázlatszintű tervet kidolgozzon az egyeztetett paraméterek alapján, amit véleményezésre megküldenek részünkre.

· Május 29-én a Sülysáp Környéki Szociális Társulás is megtartotta ülését, melyen elfogadtuk a 2014. évi költségvetési beszámolót.

· Május 29-én tartotta tisztújító közgyűlését a HAJT-A Csapat egyesület, az egyesület új elnöke Kaszanyi József Mende polgármestere lett, a felügyelő bizottság elnökének pedig engem választott a tagság.

· Május 29-én három óvodai csoport ballagásán vettem részt, először a Vasút utcai Maci csoportban, majd a Balassi Bálint utcai tagóvodában, végül a Mátyás király utcai óvodában.
· Június 1-én Tápiómenti Területfejlesztési Társulás is ülést tartott és elfogadták a polgármesterek a 2014. évi költségvetési beszámolót. A társulási tanács ülés előtt a pénzügyi és felügyelő bizottság elnökeként bizottsági ülést is tartottam, ahol a bizottság is a beszámoló elfogadását javasolta.

· Június 2-án a tűzoltószertár befejező kivitelezési munkáinak megbeszélésre került sor a tűzoltó szertárnál és a megbeszélés alapján a TÁVÜSZ Kft. az épület mögötti kerítést valamint a térburkolási munkálatokat végzi a következő hetekben, amit egyébként június 10-én meg is kezdett. Az épület homlokzati szigetelésének elhelyezésére valamint színezésére helyi vállalkozóktól kértünk be ajánlatot és Lukács Zoltán egyéni vállalkozóval fogunk a munka elvégzésére leszerződni 720.000,- Ft + áfa ellenértékében (a korábban a képviselő-testület elé is eljuttatott befejezési munkálatokra vonatkozó ajánlatban ez a tétel 1,5 millió forintról szólt).
· Június 2-án a Malom utcai sportpálya világítási rendszerének kiépítésével kapcsolatban került sor egy megbeszélésre a kiviteli terveket készítő tervező, valamint a kivitelező bevonásával, akik egyébként mindketten helyi szakemberek. A világítás kiépítése ugyan nem önkormányzati beruházás keretében történik, hanem a Sülysáp KSK által elnyert pályázati forrásból, de önkormányzatunk is jelentős összegű (30 %) önerővel támogatja ezen munkálatok elvégzését, ezért röviden erről is beszámolok. A megbeszélést követő napokban megkezdődött a kábelárkok, valamint az oszlopok alapjainak kiemelése, majd június 8-án az oszlopok betonozására is sor került. Párhuzamosan megtörtént a kábelek árokba helyezése, majd az árkok visszatemetése is. Várhatóan június utolsó hetében kerül sor az oszlopok felállítására, valamint a lámpák elhelyezésére, mivel a TAO forrásokat június 30-ig fel kell használni. A világítási rendszer „felavatása”-ként tervezzük, hogy pl. az újpesti öregfiúk csapatát egy barátságos mérkőzésre hívjuk, amely nagy valószínűséggel közönség csalogató esemény lehet.

· Június 4-én és 5-én szabadságon voltam, ezért a nemzeti összetartozás napi megemlékezésünkön alpolgármester úr mondta el gondolatait.

· Június 8-án a Tápióvidék Természeti Értékeiért Közalapítvány tartott kuratóriumi ülést, ahol a felügyelő bizottság tagjaként vettem részt. Az alapítvány kiemelt célja, hogy az elmúlt években Tápiószentmárton-Göbölyjáráson felépült ifjúsági szálláshely ismertté és kihasználttá váljon, ezért kifejezetten a szálláshely népszerűsítése és a környéken található tanösvények szakmai bemutatása céljából két fő foglalkoztatásáról döntött az alapítvány és ennek jegyében a sülysápi Antalicz Csaba rövidesen ismét az alapítványnál fog dolgozni. Az ifjúsági szállás egyébként megfelelő elhelyezést biztosít maximum 30 fő számára, ezért osztálykirándulásoknak, erdei iskolai foglalkozásoknak is képes otthont adni.
· Június 8-án 18 órára megbeszélésre hívtam a Tápió utca lakóit, mivel lakóhelyük közelében egy autójavító műhely építési engedélyezése van folyamatba és sajnos az építési engedélyezést megakadályozni igyekvő egyik ingatlantulajdonos az utca lakói között olyan megalapozatlan információkat kezdett terjeszteni, ami szükségessé tette a beruházó általi részletes, mindenre kiterjedő tájékoztatást. Az utcából 5-6 ingatlan tulajdonos jött el és vett részt a megbeszélésen és véleményem szerint a megbeszélés eredményeképpen kérdéseikre választ kapva és megnyugodva tértek haza.

· Június 9-én az Alunorm Kft. vezetőjével találkoztam, aki ezúttal hivatalosan is jelezte felém, hogy a cég jelentős bővítést tervez, amihez a rendelkezésükre álló terület nem elegendő és egyetlen lehetőségük a TÁVÜSZ Kft-nek otthont adó terület megvásárlása. A tervezett bővítés 2 db 2000 m2-es csarnokra, valamint további parkolóhelyekre irányul. A jelenlegi gyártócsarnokuk 1300 m2 tehát összességében négyszeresére fog bővülni a cég számára a gyártó terület. Ehhez azonban meg kell állapodnunk a mintegy 3,5 hektár önkormányzati tulajdonú ingatlan eladásáról. Véleményem szerint egy ilyen jelentős bővítés elé semmiképpen nem szabad akadályt állítanunk, hiszen a bővítéssel jelentős számú munkahely jön létre, valamint önkormányzatunk adóbevételei is növekednek ezáltal. Ezzel együtt nyilván egy megoldandó problémával nézünk szembe: a TÁVÜSZ Kft számára irodát, műhelyeket, raktárakat kell biztosítanunk egyéb helyszínen. Kézen fekvő megoldás lehet a szennyvíztisztító mellett kialakítás alatt lévő gazdasági területen, néhány parcella egyesítésével létrehozható, megfelelő nagyságú ingatlan kialakítása, és a szükséges irodai, raktár és műhely kapacitás felépítése. Fontosnak tartom, hogy a jelenlegi telephely értékesítésére úgy kerüljön sor, hogy a cserébe kapott pénzeszköz elegendő fedezetet nyújtson az új területen szükséges épületek, kerítések stb. kialakítására.
· Az elmúlt hetekben természetesen nem állt meg az élet a csatornázás területén sem, több alkalommal került sor különböző megbeszélésekre, bizottsági ülésekre, egyeztetésekre, ami azonban a legfontosabb: a vasút alatti átvezetés még mindig nem készült el, és egyenlőre a lakossági élőre kötések sem indulhattak el. Szintén a csatornázással kapcsolatos információ, hogy június 12-én 9 órától kerül sor a kiegészítő beruházás keretében megvalósult szakaszok helyszíni bejárására, majd június 17-én a hivatalos műszaki átadás-átvételre.
Sülysáp, 2015. június 11.

Horinka László s.k.

